Kik vagyunk? I.
Egy keresztyén gyülekezet vagyunk
Galata 2:20
Lekció: János 15:1–27

Úgy volt, hogy a mai vasárnapon már Mikeásból prédikálok. Azonban időközben több fontos változás is történt a gyülekezetünk életében. A jövő vasárnap sor kerül majd a lelkészválasztásra, és reméljük, hogy hamarosan megalakulhat a helyi presbitérium. Ezzel gyülekezetünk történetének új fejezetéhez érkezik. Ilyen mérföldköveknél pedig jó újra feltenni a kérdést: kik vagyunk? Miről szól, mit hirdet a mi gyülekezetünk? Melyek megkülönböztető vonásaink? Mivel tudunk szolgálni az embereknek? Mi a küldetésünk gyülekezetként ezen a helyen és ebben a városban?
Presbiteriánusok vagyunk, azt mondjuk. De mire gondolunk, amikor ezt mondjuk? Azt tapasztalom, hogy ha bemutatkozásra kerül a sor, akkor általában olyanokat sorolunk, mint hogy „kálvinisták vagyunk”; vagy: „otthonoktatunk”; vagy: „mi egy hitvalló gyülekezet vagyunk.” (Talán a legjobb teszt az lenne, ha gyermekeinket és tizenéveseinket kérdeznénk meg, hogy szerintük mit jelent, hogy presbiteriánusok vagyunk.) Nyilván, ne értsetek félre: mindezek a dolgok jók. Azonban gondolkodom, hogy ezek-e a legfontosabb dolgok, amelyeket kívülállók vagy magunk felé hangsúlyozni akarunk. Vajon a mi identitásunk ilyen, külső cselekedetekhez köthető dolgokban van-e? 
Szeretném, ha ezekről elkezdenénk komolyan gondolkozni. Kik vagyunk mi valójában? Az elkövetkező hetekben szeretnék tíz olyan jellemvonást felsorolni, amely a gyülekezeti identitásunk lényegét képezi. Mindezekben szeretném a hangsúlyt a lelkiekre tenni. Pál apostol a Római levélben azt mondja, hogy „nem az a zsidó, aki külső látszatra az […], hanem az a zsid, aki belsőképpen az.” (Róm 2:28-29) A hangsúlyt Pál a külső tettről a szívre helyezi át, és azt gondolom, nekünk is azt kell tennünk. Az igazi presbiteriánus az, akinek szívét és egész lényét is felmelegítik a hirdetett igazságok. Nem csak hirdet dolgokat, hanem azokat őszintén meg is éli. 
[bookmark: _GoBack]Kik vagyunk tehát? Az első és legfontosabb jellemvonás: egy keresztyén gyülekezet vagyunk.
Textus: Galata 2:20

Mit jelent keresztyénnek lenni? Biztos vagyok benne, hogy ha ezt most végig kérdezném, többféle választ kapnék rá. Én a válaszomat szeretném a Galata 2:20 alapján megfogalmazni. Pál itt az új életét a Krisztussal való kapcsolatban látja. Ez a kapcsolat pedig mindent megváltoztatott az életében. Pál Jézussal együtt megfeszíttetett és meghalt. A régi életének vége. Egy új élet kezdődött, amelyet a hit és a Jézusért való odaadás jellemez. A teológusok úgy fogalmazzák ezt meg, hogy egyek lettünk Krisztussal. Ez az unió, ez az egység van a keresztyén élet mélyén. 
Hadd hozzak egy példát, ami most nyáron ragadott meg. Elég sokat utaztunk és legalább annyi vendéget is fogadtunk az elmúlt hónapokban. Meglátogattunk rokonokat, barátokat, távolabbi keresztyén ismerősöket. Sok esetben ezek a kapcsolatok régről származtak – a házasságunk előttről vagy első éveiből, amikor egyedül voltam vagy nem voltak gyerekeink. Mégis mindenhol azt tapasztaltam, hogy a gyermekeinket kitüntetett szeretettel és figyelmességgel fogadták. Ajándékokkal várták őket, kedvüket keresték, különleges ételeket főztek. Pedig többen akkor találkoztak gyerekeinkkel először! Miért történt ez? Azért, mert a gyermekeink hozzánk tartoztak. Az irántunk való szeretet éppen ezért rájuk is őszintén kiterjedt. Szerették őket, mert szerettek minket. 
Ilyesmiről szól a Krisztussal való egységünk. Keresztyénnek lenni azt jelenti, hogy Jézushoz tartozunk. Elszakíthatatlan lelki kötelékek kötnek hozzá, éppen ezért ami az övé, az a miénk is. Mivel Jézushoz tartozunk, az Atya szeret minket. Mivel Jézushoz tartozunk, ezért osztozunk abban, ami vele történt. A Szentírás pedig három nagy eseményen keresztül segít megérteni azt, hogy mit jelent Jézussal élni.[footnoteRef:2] Mivel ahhoz a Jézushoz tartozunk, aki meghalt, feltámadt, és mennybe ment, ezért vele együtt mi is meghaltunk, feltámadtunk és mennybe megyünk. A Jézussal való egységnek e három elemére szeretnék kitérni, hogy jobban megértsük, mit jelent keresztyénnek lenni. [2:  Michael P. V. Barrett egy kiváló, 26 oldalas összefoglalót ad a Krisztussal való egység bibliai tanításáról. Ő ír – többek között – az Úr Jézus munkájával (halál, feltámadás, mennybemenetel) való egységünk három oldaláról, amelyet a következőkben fejtek ki. L. Michael P. V. Barrett (2017): Complete in Him: A Guide to Understanding and Enjoying the Gospel, Reformation Heritage Books, 89–115. ] 

Osztozunk Jézus halálában
„Krisztussal együtt megfeszítettem.” – kezdi az apostol. Keresztyénként hozzászokhattunk ehhez a mondathoz, de valljuk meg, nagyon is furcsa. Azt értjük, hogy Krisztust kétezer évvel ezelőtt keresztre feszítették, de ennek hogyan van köze hozzám? Hogyan lehetek én is megfeszítve?
Ez a Szentírás által használt kép hasonló ahhoz, ahogyan a házastársak osztoznak egymás életében. Ha a férj mondjuk egy állami kitüntetést kap, a dicsőség a feleségre is sugárzik. Ha a férfit meghurcolják és rágalmazzák, a szégyen a feleségéé is lesz. Ugyanígy Jézusnál is. Amikor ő a kereszten függve szenvedett, elhordozta a bűneink büntetését, és valóságosan meghalt. Mivel mi egyek vagyunk vele,[footnoteRef:3] ezért amikor ő meghalt, mi is meghaltunk vele. Nem fizikai módon természetesen, hanem lelkileg. Ez legalább három dolgot jelent. [3:  Nagyon fontos, hogy a Jézussal való egység már Isten örök tervében benne van. Ugyan mondhatjuk azt, hogy a Krisztusban való hittel oltattunk be Jézusba, azonban az Ef 1:4 mégis úgy beszél a vele való egységünkről, mint amely már a világ teremtése előtt valóságos volt Istennél. Tehát Jézus halálában minden keresztyén osztozik, még ha azután kétezer évvel jut is hitre.] 

Meghaltunk a törvénynek (Róm 7:4–6). Először is Jézus halálával meghaltunk a törvénynek. „Éppígy ti is, testvéreim, meghaltatok a törvénynek Krisztus teste által, hogy máséi legyetek.” (Róm 7:4) Amikor Jézus értünk szenvedett a kereszten, eleget tett Isten igazságának: bűneink büntetését ő viselte, és helyettünk betöltötte Isten törvényét. Így miatta a törvényhez való viszonyunk megváltozott. Isten parancsai többé nem egy félelmetes nagy fal előttünk, amin sem átmászni, sem megkerülni nem tudunk. Jézus eleget tett helyettünk Isten igazságának, és így Isten családjához tartozunk. Nem az határoz meg többé Isten szemében, hogy nem tudom tökéletesen betartani a törvényt. Nem kárhoztat engem, nem ítél el – mert hozzá tartozom.
Ez óriási szabadságot jelent, szeretett gyülekezet. A Jézussal való halálunk megszabadít a teljesítménykényszertől. Még ha vétkeztem is, az adott napomat vagy hetemet szörnyen elrontottam is, de bátran mehetek Isten elé, mint bűnbánó gyermek, akit szeret az Atyja. Biztos lehetek és szabadon élvezhetem az ő szeretetét és elfogadását. Hála Jézusnak.
Meghaltunk a bűntudatnak (Róm 8:1). Jézus halála továbbá megszabadít a bűntudattól és lelkiismeretfurdalástól: „Nincs tehát már semmi kárhoztatásuk azoknak, akik a Krisztus Jézusban vannak.” (Róm 8:1) Igen, keresztyénként is vétkezhetünk súlyosan. Igen, elengedhetetlen, hogy ne vegyük könnyelműen a bűneinket. Igen, szükségünk van megtérésre. Ám mégis az ördög vagy saját lelkem vádjai közepette bátran nézhetek szembe a bűneimmel, és mondhatom: Jézus mindent kifizetett! Nem kell, nem szabad az önmarcangolás csapdájában élnem. Nem kell régi bűneimet, mint súlyos koloncokat cipelnem, akárcsak Sophie a Sophie választásában. Megtisztíthatom újra és újra a lelkemet a keresztre nézve, mert Jézusban vagyok, és meghaltam a kárhoztatásnak.
Megszabadultunk a bűn uralma alól (Róm 6:6, 12–14). Végül a Jézussal való megfeszítésünk azt is jelenti, hogy a bűn uralma visszaszorult az életünkben: „Mert tudjuk, hogy a mi ó emberünk ővele megfeszíttetett, hogy megerőtlenedjék a bűnnek teste, hogy többé ne szolgáljunk a bűnnek.” (Róm 6:6) A régi, Krisztus előtti életemet a bűnnek való kiszolgáltatottság jellemezte. Ahogy Ágoston mondta: nem tudtunk nem vétkezni.[footnoteRef:4] Ám ennek vége. Nem azért, mert mi ügyesebbek lettünk, hanem azért, mert Jézus a kereszten győzelmet aratott. Meg kell tanulnunk a keresztről lenézni a bűnre: minden erős csábítása ellenére a bűn legyőzött ellenség, és Jézusnál van erő harcolni, megtérni, változni. „Ne uralkodjék tehát a bűn a ti halandó testetekben, ne engedjetek kívánságainak! Ne adjátok oda tagjaitokat a gonoszság fegyvereiként a bűnnek!” (Róma 6:12–13a) [4:  Vö. Augustine of Hippo. (1887). A Treatise on Rebuke and Grace, Chapter 33. In P. Schaff (Ed.), R. E. Wallis (Trans.), Saint Augustin: Anti-Pelagian Writings (Vol. 5). New York: Christian Literature Company, 485.] 

Egyek vagyunk Jézus feltámadásában
Ám a Jézussal való egységünk nemcsak a halálról szól. Bár Krisztussal megfeszítettünk, de élünk, mert ő is feltámadt a halálból. Tehát keresztyénként osztozunk Jézus feltámadásában is.
Új élet birtokosai vagyunk (2Kor 5:17). Az előbb említett helyen Pál apostol így folytatja: „[Ne adjátok oda tagjaitokat a bűnnek,] hanem adjátok oda magatokat Istennek, mint akik a halálból életre keltetek, és adjátok tagjaitokat az igazság fegyvereiként Istennek!” (Róm 6:13b, vö. 2Kor 5:15; 2Pt 1:3–4) A keresztyénség sokkal több a romlás legyőzésénél. Jézusban újjászülettünk, új életet élünk. Ahogyan Jézus feltámadott teste dicsőségesebb volt a korábbinál, úgy jellemzi erő és szépség ezt az új életünket. Új vágyakat kapunk, lelki életet élünk. Mint a gyerekkorától fogva béna ember, aki egy műtét következtében képes lesz járni. Hirtelen egy új világ nyílik ki előtte: nincs korlátozva, felszaladhat a lépcsőn vagy ki a kertbe. Nincs másokra szorulva, hanem élvezheti a szabadságot. Ugyanígy tapasztalja a keresztyén ember is a lelki feltámadást. Önzetlenséget tapasztal, aki az irigység helyett őszintén tud örülni a másik örömén. Korábbi szórakozásai helyet most azon repes a szíve, ha Krisztusról hallhat vagy keresztyénekkel lehet együtt. Régi vágyai már nem elégítik ki, üresnek tűnnek. A jóhoz ragaszkodik és a bűntől iszonyodik. 
Persze nem megy mindez automatikusan, sőt sokszor könnyen sem. Ahogy Pál mondja, oda kell adni a mi tagjainkat Istennek. Mindez erőfeszítést, figyelmet, céltudatosságot igényel. De immár ebben van az öröme a keresztyénnek. „Azért ha valaki Krisztusban van, új teremtés az, a régiek elmúltak, íme, újjá lett minden.” (2Kor 5:17)
Várjuk a saját feltámadásunkat (Fil 3:20–21). Sőt, Jézus feltámadása mindig okot ad a keresztyén ember reménykedésére. Ebben a földi életben még van küzdelem, kudarc és fájdalom. Ám nem lesz mindig így. Jézus vissza fog térni és bevisz a dicsőségbe. „Mert a mi polgárságunk a mennyben van, ahonnan a megtartó Úr Jézus Krisztust is várjuk, aki átváltoztatja nyomorúságos testünket az ő dicsőséges testének hasonlóságára azzal az erővel, amellyel maga alá vethet mindent.” (Fil 3:20–21) Éppen ezért a keresztyén még a legsötétebb órájában sincs remény nélkül. Mert ha most minden rossz is, de a vége jó. És minden jó, ha a vége jó.
Krisztussal együtt a mennybe mentünk
A harmadik oldala talán a legérdekesebb a Krisztussal való egységünknek: Jézussal együtt a mennybe mentünk! Ez maga lenne a hihetetlen tanítás, ha az ige nem fogalmazna egyértelműen: „[Krisztussal] együtt feltámasztott, és vele együtt ültetett a mennyekbe Krisztus Jézusban.” (Ef 2:6)
Üdvösségünk biztonsága (Róm 8:34–39). Az ige tehát azt mondja, hogy Jézussal együtt nemcsak feltámadtunk, hanem a mennybe is vétettünk. Bár testileg itt a földön vagyunk, de érint minket az, hogy Jézus, a mi fejünk a mennyben van. Osztozunk az ő mennyei uralmában! Gondoljunk bele ebbe: mi, akik nem vagyunk különösen hatalmasok vagy sikeresek ebben a világban, akiket talán kigúnyolnak hitük miatt, mennyire másként festünk Isten szemében! Ő úgy lát minket, mint a mennyben, Jézussal együtt uralkodó gyermekeit. Számára az üdvösségünk és megdicsőülésünk egy biztos dolog. Az, hogy Isten azt mondja, hogy lelkileg már a mennyben ülünk, egyet közöl velünk: a mi sorsunk biztos!
Emlékszem, hogy az utolsó egyetemi felvételi vizsgám után a vizsgáztató – látva a pontszámaimat – így köszönt el tőlem: Viszontlátásra szeptemberben! Persze szó szerint ezt még nem jelenthette ki. Bármilyen magas is volt a pontszámom, százszázalékos garanciám még nem volt a felvételire. Isten azonban nem egy emberi vizsgáztató. Ő mindent lát, tud és előre eltervezett. Ő tudja, hogy Jézusnak minden hatalom megadatott, éppen ezért az ő kezéből minket senki ki nem vehet. Ezért mondja Pál: „Ki az, aki kárhoztat? Krisztus, aki meghalt, sőt aki fel is támadt, aki az Isten jobbján van, és esedezik is értünk. Ki szakíthat el minket Krisztus szeretetétől?” (Róm 8:34–35a) Majd felsorol rengeteg akadályt: betegséget, üldöztetést, fegyvert. De azt mondja: „mindezekben felettébb diadalmaskodunk.” (8:37) A görög szó itt érdekes: felettébb diadalmaskodni – mindez egy szó. Vagyis keresztyénként nem csupán győzünk, hanem a legdicsőségesebb módon győzünk. Mert a mi Jézusunk a mennyben van, és nem hagy minket cserben. Éppen ezért lehetünk bátrak, mert a menny ura van velünk! Mennyivel más így nézni a földi életünkre, igaz?
Következmények
Mit mondunk minderre, szeretett gyülekezet? Azt, hogy milyen csodálatos az evangélium! Az evangélium úgy mutatja be Krisztus népét, mint a bűn fogságából örömre megszabadított embereket. Mint egy közösséget, aminek valódi reménysége van. Mint akik bátrak és küzdenek, mert nagy kincsük, új életük van. Ezek vagyunk mi. Hadd vonjak le két tanulságot, hogy mindez hogyan érinti az életünket. 
Ez a közösségi identitásunk. Először is hadd hangsúlyozzam, hogy a fentiek nemcsak egyénenként igazak ránk. Ha figyeltetek, az igék többsége többesszámban beszél. Jézus nemcsak rólad beszél, hanem az összes gyülekezetbeli testvéredről is. Fontos tehát, hogy a gyülekezetünkben egy népként, Krisztus seregeként lássuk magunkat, akik örömre és győzelemre vannak rendelve.
Ápolnunk kell a Krisztussal való kapcsolatunkat. Másodszor, mindezek a csodálatos dolgok egyedül Jézus miatt a miénk. Éppen ezért egy dologra kell nagyon figyelnünk: hogy az odafelvalókkal, Krisztus dolgaival törődjünk (Kol 3:1–2). Ez igaz egyénileg, hogy a csendességedben és szabadidődben mivel töltöd meg a lelkedet. Ám igaz közösségileg is, hogy egymást miben segítjük. Mutatkozzon meg a keresztyénségünk abban, hogy a gyülekezetben nem földi, hanem lelki dolgokban erősítjük egymást! Beszélj arról, amit az igehirdetés mondott neked! Oszd meg örömödet vagy küzdelmedet, kérj imatámogatást! Érdekeljen testvéred lelke, ne csak „túl legyél” beszélgetéseken! Lakozzon a Krisztus beszéde gazdagon közöttünk, ahogyan az igével erősítjük egymást (Kol 3:16–17).
Adja az ÚR, hogy megértsük, Isten milyen gazdagságot adott nekünk Jézusban. Adja Isten, hogy ez legyen a kincsetek, örömötök és bizodalmatok. Adja az Isten, hogy a legelső dolog, ami eszetekbe jut, az legyen: én Krisztus népéhez tartozom! És ha megkérdezik, hogy hova jártok? Csak mondjátok: egy keresztyén, Krisztusnak hálás és Krisztust dicsérő gyülekezetbe. Ámen.

